text: Dong afviser blankt, at de underbetaler
  03 juli 2014 kl. 14.06
  Statens energiselskab Dong afviser blankt, at olieterminalen i Fredericia udbygges med underbetalt udenlandsk arbejdskraft med lønninger ned til 40 kroner i timen.
  Det er 3F, der har fremsat anklagerne. Det sker bl.a. ud fra dokumentation fra udenlandske ansatte på milliard-byggeriet, skriver Fagbladet 3F.
  3F har tidligere varslet krav om et tocifret millionbeløb for skyldig løn, overarbejde, feriepenge og pension.
  Teknisk direktør i Dong Energy Jens Jakobsson siger, at Dong klart kan afvise påstande om, at medarbejdere er blevet aflønnet med 40 kr. i timen, skriver Fagbladet 3F.
  - Timelønnen ligger over mindsteniveauet i de tilsvarende danske landsdækkende overenskomster, siger han.
  Palle Bisgaard, næstformand i Byggegruppen i 3F glæder sig over, at Dong Energy følger op på arbejdsklausulerne ved at lave en kontrolundersøgelse.
  - Men vi stiller os stærkt tvivlende over for den de facto godkendelse af løn- og arbejdsvilkår, der ligger i undersøgelsen. Vi beklager meget, at man ikke har inddraget de parter i undersøgelsen, der har overenskomsten, altså 3F, pointerer han og fremhæver, at 3F på den baggrund fortsætter det faglige arbejde på at fastslå, hvad der er op og ned i denne sag.
  Jens Jakobsson pointerer, at DONG Energy "som bygherre i denne enkeltstående sag" har valgt at undersøge forholdene særdeles grundigt.
  - Vores revisorer udvalgte en stikprøve på 25 procent af medarbejdere, hvor de har fulgt beløbene fra underskrevne ansættelseskontrakter, til lønsedler og frem til lønudbetaling. Det sker både kontant i Danmark og på bankkonti i Rumænien, siger han.
  